ยันเก็บภาษีอีคอมเมิร์ซได้แน่
สปช.ยันเก็บภาษีอีคอมเมิร์ซทำได้แนะคลังคิดอัตราเหมาจ่าย
4 ก.ย. 2558

สปช.ยันเก็บภาษีอีคอมเมิร์ซทำได้แนะคลังคิดอัตราเหมาจ่าย
นายกิติพงศ์ อุรพีพัฒนพงศ์ กรรมาธิการคณะกรรมาธิการปฏิรูปเศรษฐกิจ การเงิน และการคลัง สภาปฏิรูปแห่งชาติ (สปช.) เปิดเผยว่า การที่กระทรวงการคลังมีนโยบายจะเก็บภาษีผู้ประกอบธุรกิจซื้อมาขายไปผ่านระบบอินเทอร์เน็ตหรืออีคอมเมิร์ซนั้น สามารถทำได้ไม่ยากแม้จะมีผู้ค้ารายย่อยเป็นหมื่นรายก็ตาม
นายกิติพงศ์ กล่าวว่า ปัจจุบันผู้ค้าอีคอมเมิร์ซจะมี 2 ประเภท คือ รายใหญ่จะไปขึ้นทะเบียนกับกรมส่งเสริมธุรกิจกระทรวงพาณิชย์ เพื่อขอตรารับรองเป็นผู้ค้าที่ถูกต้องตามกฎหมายเชื่อถือได้และกลุ่มผู้ค้ารายย่อยที่เป็นบุคคลธรรมดา โดยกลุ่มแรกไม่มีปัญหาเพราะส่วนใหญ่จะจดทะเบียนเป็นนิติบุคคลเสียภาษีอย่างถูกต้อง แต่บุคคลธรรมดานั้นไม่เคยเข้าระบบภาษีมาก่อน
“กรมสรรพากรสามารถตรวจสอบได้ว่าใครเป็นผู้ค้าบ้าง หากคำนวณภาษียากก็ใช้วิธีการเหมาจ่ายและรายได้นี้ต้องนำไปคำนวณเพื่อเสียภาษีเงินได้บุคคลธรรมดาด้วย” นายกิติพงศ์ กล่าว
แหล่งข่าวจากกระทรวงพาณิชย์ เปิดเผยว่า เรื่องการจะเก็บภาษีร้านค้าที่ทำการค้าผ่านอีคอมเมิร์ซรวมทั้งที่หิ้วหรือส่งของมาทางไปรษณีย์มีมานานแล้ว แต่เนื่องจากกรมสรรพากรไม่นำไปปฏิบัติใช้เข้มงวดทำให้เกิดการเข้าใจผิดว่าการค้าผ่านอินเทอร์เน็ตไม่ต้องเสียภาษี
“ถ้าเป็นการสั่งซื้อทางไปรษณีย์ของมาถึงไปรษณีย์จะตรวจสอบว่านำมาเพื่อการค้าหรือเป็นการนำเข้ามีสิทธิเรียกเก็บภาษี ณ จุดตรวจ กรณีเป็นการส่งออกถ้าพบว่ามีการส่งออกบ่อยครั้งโดยบุคคลหรือโดยร้านค้า และมีเงินโอนเข้าบัญชีสรรพากรมีสิทธิขอตรวจบัญชีย้อนหลัง หากไม่เคยแจ้งเสียภาษีเลย” แหล่งข่าวเปิดเผย 
ก่อนหน้านี้ นายรังสรรค์ ศรีวรศาสตร์ ปลัดกระทรวงการคลัง ได้เคยกล่าวว่า พล.อ.ประยุทธ์ จันทร์โอชา นายกรัฐมนตรี ให้กระทรวงการคลังเร่งปิดช่องโหว่การจัดเก็บภาษีของกรมจัดเก็บเพื่อให้รายได้ของรัฐบาลเป็นไปตามเป้าหมาย โดยเฉพาะในส่วนที่ยังมีการหลีกเลี่ยงการชำระภาษีมากสำหรับผู้ประกอบธุรกิจซื้อมาขายไปผ่านระบบอินเทอร์เน็ตหรืออีคอมเมิร์ซ
นายรังสรรค์ ระบุว่า กรมสรรพากรก็พยายามที่จะปิดช่องโหว่การเสียภาษีของผู้ประกอบการด้วยวิธีปกติคือประเมินรายได้ของผู้ประกอบการ แต่เห็นว่ายังมีผู้ประกอบการที่หลีกเลี่ยงภาษีจึงต้องตรวจสอบเชิงลึกสำหรับผู้ประกอบการเหล่านี้
ทั้งนี้ กรมสรรพากรและกรมศุลกากรจะต้องเข้าไปดูถึงการนำเข้าสินค้าและส่งออกต่างประเทศ ว่า มีผู้นำเข้าที่นำเข้าสินค้าหรือส่งออกสินค้าขายผ่านระบบอินเทอร์เน็ตและยังไม่มีการเสียภาษีอย่างถูกต้องหรือไม่ กรมสรรพากรมีโปรแกรมคอมพิวเตอร์สำเร็จรูปที่สามารถใส่ชื่อคนลงไปแล้วลิงก์ข้อมูลไปยังหน่วยงานต่างๆ ได้ทันที